Afrička Unija po ideji Evropske Unije. 9/7/02 - 2002-07-09
Lideri afričkih zemalja su na samitu u Južnoj Africi osnovali novi savez u pokušaju da okončaju siromaštvo i ratove na svom kontinentu.
Lideri 53 afričke zemlje osnovali su danas na sportskom stadionu u Durbanu u Južnoj Africi novi Savez. Afrička Unija, uključuje nove institucije koje treba da promoviraju ljudska prava, odgovornost i okončanje sukoba širom kontineta. Predsjednik Južne Afrike Thabo Mbeki, koji će prve godine predsjedavati novim pan-Afričkim savezom, danas je otvorio inauguralnu sjednicu Afričke Unije. Obraćajući se okupljenim liderima kontineta koji se suočava s glađu, ratovima, epidemijama i korupcijom, gospodin Mbeki je rekao da je došlo vrijeme da se Afrika na pravi način uključi u globalne poslove. Marginalizacija Afričkog kontinenta bi trebala biti okončana i sa njom era tokom koje su njeni ljudi prezirani od ostatka svijeta, rekao je predsjednik Mbeki. Afrička Unija, koja zamjenjuje Organizaciju Afričkog Jedinstva, namjerava da na Afričkom kontinentu predstavlja ono što je Evropska Unija na Evropskom tlu - podstičući prosperitet i demokraciju kroz socijalne, ekonomske i regionalne integracije. Prema modelu Evropske Unije predlaže se osnivanje Afričkog vijeća za mir i sigurnost, kao i Afričkog Parlamenta, zajedničkog krivičnog suda, centralne banke i jedinstvene valute. Evropska Unija je sa svoje strane izrazila podršku Afričkom partneru, naglašavajući da kreiranje upravljanja na pan-Afričkom nivou stvara ogroman razvojni potencijal. Sjedinjene Države su saopćile da će nastaviti da suradjuju sa narodima Afrike kroz novu Uniju. Za razliku od prethodne Organizacije Afričkog Jedinstva, Afrička Unija će imati pravo da intervenira u državama članicama u slučajevima ratnog zločina i genocida. Medjutim, uprkos napretku u okončanju ratova u Sierra Leone-u i Angoli, ratovi od Liberije do Sudana, kroz oba Konga i region Velikih Jezera još uvijek prave pustoš. Mnogi se plaše da je istinsko promoviranje demokracije neizvjesno, pogotovo što su mnogi afrički lideri na vlast došli neustavnim putem i što mnogi od njih i dalje odbijaju da preuzmu odgovornost i formiraju transprentnu vladu.